10. การควบคุมภายใน

บริษัทฯ มีฝ่ายตรวจสอบซึ่งมีหน้าที่และความรับผิดชอบด้านตรวจสอบภายใน
โดยฝ่ายตรวจสอบจะรายงานตรงต่อคณะกรรมการบริษัทฯ
ทำหน้าที่สอบทานความถูกต้องและความครบถ้วนของข้อมูลต่างๆ
สอบทานการควบคุมดูแลการเก็บรักษาและการใช้ทรัพย์สินประเมินความเพียงพอและประสิทธิภาพของระบบการควบคุมภายในของระบบงานต่างๆ
พร้อมทั้งวางแผนการตรวจสอบและจัดให้มีการปฏิบัติตามแผน
โดยมีวัตถุประสงค์เพื่อช่วยเหลือผู้ปฏิบัติงานให้สามารถปฏิบัติหน้าที่ได้อย่างมีประสิทธิผล
และสนับสนุนให้หน่วยปฏิบัติงานทุกระดับมีการตรวจสอบตนเองให้มีการควบคุมภายในที่เพียงพอ

คณะกรรมการบริษัทฯ
ได้รับทราบและเห็นชอบกับรายงานของคณะกรรมการตรวจสอบว่าระบบการควบคุมภายในของบริษัทฯ
มีความเพียงพอและเหมาะสม การจัดทำรายงานทางการเงินเป็นไปตามหลักการบัญชีที่รับรองทั่วไป
และมีการปฏิบัติตามกฎระเบียบและกฎหมายที่เกี่ยวข้องอย่างสม่ำเสมอ

คณะกรรมการตรวจสอบได้ปฏิบัติงานตามขอบเขตหน้าที่และความรับผิดชอบที่สำคัญ ได้แก่

-   สอบทานให้บริษัทฯ มีการรายงานทางการเงินอย่างถูกต้องและเชื่อถือได้
    รวมทั้งมีการเปิดเผยรายการที่เกี่ยวข้องกัน
    หรือที่อาจมีความขัดแย้งทางผลประโยชน์อย่างถูกต้องและครบถ้วน

-   สอบทานให้บริษัทฯ มีระบบการควบคุมภายในและการตรวจสอบภายในที่เหมาะสม
    และมีประสิทธิภาพ

-   สอบทานการปฏิบัติตามข้อกำหนดของตลาดหลักทรัพย์ ข้อผูกพันที่มีไว้กับบุคคลภายนอก กฎหมาย
    และกฎระเบียบที่เกี่ยวข้อง

-   พิจารณาคัดเลือกผู้สอบบัญชีและกำหนดค่าตอบแทน

-   ปฏิบัติหน้าที่อื่นตามที่คณะกรรมการบริษัทฯ มอบหมาย

ในระหว่างปีงบประมาณ 2546 คณะกรรมการตรวจสอบได้มีการประชุมทั้งสิ้น 7 ครั้ง
เพื่อพิจารณาประเด็นที่เป็นสาระสำคัญด้วยความเป็นอิสระ โดยได้เชิญผู้สอบบัญชี ผู้บริหารที่เกี่ยวข้อง
และผู้ตรวจสอบภายในเข้าร่วมประชุม เพื่อให้ข้อมูลและชี้แจงเพิ่มเติมตามวาระอันควร
ซึ่งสรุปได้ดังนี้

-   พิจารณาสอบทานงบการเงินทั้งรายไตรมาส และประจำปีงบประมาณ 2546 ของบริษัทฯ
    ซึ่งครอบคลุมถึงความถูกต้อง ครบถ้วน
    และเพียงพอของการเปิดเผยข้อมูลในหมายเหตุประกอบงบการเงิน และรายการที่เกี่ยวข้องกัน
    โดยคณะกรรมการตรวจสอบได้ซักถาม และรับฟังคำชี้แจงจากผู้บริหาร
    และผู้สอบบัญชีจนเป็นที่พอใจ

-   พิจารณาสอบทานระบบการควบคุมภายใน การปฏิบัติตามกฎ ระเบียบ และข้อกำหนดที่เกี่ยวข้อง
    โดยได้ชี้แนะให้มีการปรับปรุงการควบคุมภายใน เพื่อเพิ่มประสิทธิภาพและประสิทธิผล
    ในการดำเนินงานของบริษัทฯ อย่างต่อเนื่อง

-   พิจารณาให้ความเห็นชอบแผนการตรวจสอบ และรับทราบผลการตรวจสอบ
    รวมทั้งติดตามการปรับปรุงแก้ไขตามข้อสังเกตและข้อเสนอแนะของคณะกรรมการตรวจสอบ

-   ติดตามความคืบหน้าในการบริหารความเสี่ยงของคณะกรรมการบริหารความเสี่ยง
    ซึ่งคณะกรรมการบริหารความเสี่ยงได้ดำเนินการให้มีการประเมินความเสี่ยงทั้งองค์กรแล้ว
    รวมทั้งได้เริ่มให้มีกระบวนการจัดการและป้องกันความเสี่ยงของหน่วยงานต่างๆ ในบริษัทฯ
    ด้วย

-   สนับสนุนให้มีการพัฒนาความรู้ของผู้ตรวจสอบภายในอย่างต่อเนื่อง
    รวมทั้งสนับสนุนให้มีการว่าจ้างผู้ตรวจสอบจากภายนอกมาร่วมปฏิบัติงานตรวจสอบ
    (Co-sourcing) ในบางเรื่อง ซึ่งต้องการความเชี่ยวชาญเฉพาะด้าน

โดยสรุปคณะกรรมการตรวจสอบพิจารณาแล้ว มีความเห็นสอดคล้องกับผู้สอบบัญชีว่า
งบการเงินของบริษัทฯ ถูกต้องตามที่ควรในสาระสำคัญตามมาตรฐานการบัญชีที่รับรองทั่วไป
และมีการเปิดเผยข้อมูลที่เพียงพอ มีระบบการควบคุมภายในที่เหมาะสม
และไม่พบประเด็นที่เป็นสาระสำคัญในเรื่องไม่ปฏิบัติตามกฎ ระเบียบ และข้อกำหนดที่เกี่ยวข้อง

องค์กรและสภาพแวดล้อม

บริษัทฯ มีการจัดโครงสร้างองค์กรอย่างเหมาะสม โดยแบ่งเป็นฝ่ายต่างๆ
ตามลักษณะของงานและความรับผิดชอบโดยมีสายงานหลักสองสายงานคือ สายธุรกิจการบิน (Core
Business) และสายหน่วยธุรกิจสนับสนุนการบิน (Business Units)
โดยทั้งสองสายงานอยู่ภายใต้การกำกับดูแลของคณะกรรมการบริษัทฯ โดยบริษัทฯ
ได้กำหนดเป้าหมายการดำเนินธุรกิจที่ชัดเจนตามที่กำหนดไว้ในแผนวิสาหกิจของบริษัทฯ
ซึ่งแผนวิสาหกิจดังกล่าวได้กำหนดเป้าหมายในการดำเนินธุรกิจ
และเป็นหลักการและแนวทางสำหรับฝ่ายบริหารและพนักงานในการปฏิบัติตาม
เพื่อให้บรรลุเป้าหมายในการดำเนินธุรกิจและสามารถวัดผลได้ นอกจากนี้คณะกรรมการบริษัทฯ
และฝ่ายบริหารของบริษัทฯ ได้มีการทบทวนเป้าหมายในการปฏิบัติงาน
โดยแผนวิสาหกิจดังกล่าวมุ่งเน้นให้การกำหนดเป้าหมายธุรกิจให้มีความเป็นไปได้ ทั้งนี้
ผลตอบแทนที่ให้แก่ฝ่ายบริหารและพนักงานได้มีการกำหนดไว้อย่างสมเหตุสมผล อีกทั้ง บริษัทฯ
ได้มีข้อกำหนดเกี่ยวกับจริยธรรม (Code of Conduct)
และข้อกำหนดห้ามฝ่ายบริหารและพนักงานปฏิบัติตนในลักษณะที่อาจก่อให้เกิดความขัดแย้งทางผลประโยชน์
โดยมีนโยบายและระเบียบปฏิบัติที่เป็นลายลักษณ์อักษร ซึ่งประกอบด้วย ระเบียบการบริหารทั่วไป
ระเบียบว่าด้วยอำนาจหน้าที่ในด้านการเงิน การพัสดุ และอื่นๆ ที่รัดกุมเพื่อป้องกันการทุจริต
นอกจากนี้ บริษัทฯ ยึดถือความซื่อสัตย์และ จริยธรรมในการดำเนินธุรกิจ
รวมทั้งคำนึงถึงความเป็นธรรมต่อลูกค้าและคู่ค้าเป็นหลักสำคัญในการดำเนินงาน

การบริหารความเสี่ยง

บริษัทฯ เล็งเห็นถึงความจำเป็นและสำคัญในการจัดการบริหารความเสี่ยง เช่น
ความเสี่ยงจากอัตราแลกเปลี่ยน ความเสี่ยงจากราคาน้ำมัน และความเสี่ยงจากการสูญเสียบุคลากร
เป็นต้น บริษัทฯ
จึงได้จัดตั้งฝ่ายจัดการความเสี่ยงและสนับสนุนด้านธุรกิจซึ่งเป็นหน่วยงานกลางที่ดำเนินการด้านการบริหารความเสี่ยงเพื่อกำหนดกระบวนการจัดการบริหารความเสี่ยงและระบบการควบคุมภายในที่เหมาะสมและรัดกุม
เพื่อให้การบริหารความเสี่ยงเป็นไปอย่างเป็นระบบและต่อเนื่อง รวมทั้งเป็นผู้ประสานงาน ติดตาม
กำกับดูแล และติดตามผลในเรื่องของการบริหารความเสี่ยงของแต่ละหน่วยงาน
พร้อมทั้งให้คำแนะนำและคำเตือนไปยังหน่วยงานต่างๆ ในเรื่องของความเสี่ยงและวิธีการ
นอกจากนี้ บริษัทฯ ได้แต่งตั้งคณะกรรมการบริหารความเสี่ยง
โดยมีหน้าที่ให้คำแนะนำนโยบายการบริหารความเสี่ยงเสนอต่อคณะกรรมการบริษัทฯ
และควบคุมธุรกรรมการบริหารความเสี่ยงของบริษัทฯ เพื่อให้เป็นไปตามแผนวิสาหกิจ

บริษัทฯ
ยังได้ดำเนินการให้พนักงานได้มีความรู้และความเข้าใจที่ถูกต้องเกี่ยวกับการบริหารความเสี่ยง
โดยได้จัดให้มีการบรรยายเบื้องต้นที่เกี่ยวข้องการบริหารความเสี่ยงให้กับพนักงานของบริษัทฯ
ที่เกี่ยวข้อง โดยวิทยากรผู้ทรงคุณวุฒิและมีความเชี่ยวชาญในการบริหารความเสี่ยง รวมทั้งบริษัทฯ
จะมีการวางแผนปฏิบัติการการบริหารความเสี่ยง เพื่อเป็นแผนแม่บทให้แก่หน่วยงานที่เกี่ยวข้อง
และจะมีการติดตาม กำกับ ดูแล และประเมินผลการบริหารความเสี่ยงของหน่วยงานต่างๆ
อย่างเป็นระบบและต่อเนื่อง

การควบคุมการปฏิบัติงานของฝ่ายบริหาร

บริษัทฯ ได้กำหนดขอบเขตอำนาจหน้าที่และวงเงินอนุมัติของฝ่ายบริหารในแต่ละระดับอย่างชัดเจน
และเป็นลายลักษณ์อักษร รวมทั้งมีการแบ่งแยกอำนาจหน้าที่ความรับผิดชอบในงานด้านอนุมัติ
บันทึกบัญชีและข้อมูลสารสนเทศ และดูแลจัดเก็บทรัพย์สิน ออกจากกันโดยเด็ดขาด
เพื่อเป็นการตรวจสอบซึ่งกันและกัน นอกจากนี้ การทำธุรกรรมต่างๆ กับผู้ถือหุ้นรายใหญ่ กรรมการ
ผู้บริหาร หรือผู้ที่เกี่ยวข้องกับบุคคลดังกล่าวของบริษัทฯ
ต้องเป็นไปตามที่กำหนดไว้ในข้อบังคับของบริษัทฯ
ซึ่งกำหนดให้ปฏิบัติตามประกาศตลาดหลักทรัพย์แห่งประเทศไทย
ที่ใช้บังคับกับการทำรายการที่เกี่ยวโยงกันของบริษัทจดทะเบียน
และยังต้องเป็นไปตามขั้นตอนที่กำหนดไว้ในระเบียบต่างๆ ของบริษัทฯ ทั้งนี้ บริษัทฯ
มีมาตรการที่รัดกุมเพื่อตรวจสอบว่าธุรกรรมนั้นได้ผ่านขั้นตอนการอนุมัติที่กำหนดหรือไม่ ซึ่งบริษัทฯ
มีหน่วยงานที่ทำหน้าที่ในการตรวจสอบดังกล่าว

ระบบสารสนเทศและการสื่อสารข้อมูล

บริษัทฯ ให้ความสำคัญต่อระบบสารสนเทศและการสื่อสารข้อมูล
เพื่อให้ข้อมูลที่สื่อสารเป็นข้อมูลที่มีคุณภาพและเพียงพอต่อการตัดสินใจของกรรมการ ผู้บริหาร ผู้ถือหุ้น
และผู้ที่เกี่ยวข้อง ซึ่งถือเป็นสิ่งจำเป็นและช่วยให้ระบบการควบคุมภายในมีประสิทธิผลมากยิ่งขึ้น
นอกจากนี้ บริษัทฯ มีนโยบายการบัญชีที่เหมาะสมและมีการจัดเตรียมข้อมูลที่สำคัญต่างๆ
เพื่อเสนอต่อคณะกรรมการบริษัทฯ
และผู้ถือหุ้นอย่างเพียงพอต่อการพิจารณาก่อนการประชุมในระยะเวลาที่เหมาะสม
มีการจัดเก็บเอกสารประกอบการบันทึกบัญชีและบัญชีต่างๆ ไว้อย่างครบถ้วนและเป็นหมวดหมู่
ซึ่งสามารถตรวจสอบได้ในกรณีที่ต้องการ

ระบบการติดตาม

บริษัทฯ
ได้ดำเนินการติดตามผลการดำเนินงานเพื่อนำไปเปรียบเทียบกับเป้าหมายที่ได้กำหนดไว้อย่างสม่ำเสมอ
เพื่อที่บริษัทฯ
จะสามารถดำเนินการแก้ไขได้ภายในระยะเวลาที่เหมาะสมหากผลการดำเนินงานแตกต่างจากเป้าหมายนั้น
โดยฝ่ายบริหารจะรายงานผลการประกอบการเป็นรายเดือนต่อคณะกรรมการ
เพื่อให้คณะกรรมการสามารถเปรียบเทียบผลประกอบการดังกล่าวกับเป้าหมายในการดำเนินธุรกิจที่บริษัทฯ
และคณะกรรมการกำหนดไว้ได้ นอกจากนี้
ฝ่ายบริหารจะติดตามและตรวจสอบการปฏิบัติตามระบบการควบคุมภายในที่ฝ่ายบริหารได้กำหนดไว้อย่างสม่ำเสมอ
และฝ่ายตรวจสอบจะทำหน้าที่สอบทานการปฏิบัติตามระบบการควบคุมภายในดังกล่าว
เพื่อรายงานผลต่อคณะกรรมการตรวจสอบ